钦定古今图书集成/明伦汇编/家范典/第046卷 > 春秋四传 > 《风氏薨》
## 钦定古今图书集成/明伦汇编/家范典/第046卷 > 春秋四传 > 《风氏薨》

《春秋文公四年》：“冬十有一月壬寅，夫人风氏薨。”
《左传》：“冬，成风薨。”

《胡传》：“风氏，僖公之母，庄公妾也。而称夫人，自是嫡妾
乱矣。《语》曰：‘邦君之妻，邦人称之曰君夫人称诸异邦
曰寡小君’。盖敌体之称也。若夫妾媵则非敌矣。其生
亦以夫人之名称号之，其没亦以夫人之礼卒葬之，
非所以正其分也。以妾媵为夫人，徒欲尊宠其所爱而不虞卑其身；以妾母为夫人，徒欲崇贵其所生，而”
不虞贱其父。卑其身则失位，贱其父则无本。越礼至
是，不亦悖乎！夫礼，“庶子为君，为其母无服”，不敢贰尊
者也。《春秋》于《成风》，记其卒葬，各以实书，不为异辞者，
谨礼之所由变也。

〈大全〉程子曰：“自《成风》以后，妾母称夫人，嫡妾乱矣。仲子始僭，尚未敢同嫡也。”马氏曰：“是时嫡妾不正，称号不审。夫子尝言古礼如此，故记之；正其名，所以责其实也。”陈氏曰：“夫人某氏，嫡称也；丧之以夫人之礼也。隐公之丧桓母，犹有疑焉，是故别庙也。祔姑称谥，伉然如夫人，则自文公之丧成风始。”薛氏曰：“妾母为夫人，僭”也。僭则何以取乎？《春秋》不没其实也。朱子曰：“僖公成风与晋简文帝郑太后一也。皆所以著妾母之义。”汪氏曰：“嫡妾之分，乃人君所当谨。以妾母为夫人，必致以妾为嫡；以妾为嫡，必致庶孽夺正之祸。敬嬴之杀恶及视，乃视习僖、文之尊成风而动于为恶也。后世妾母皆称太后，或妾而加以皇后之”号；又其甚，则唐高宗立武昭仪为后，而致移其宗社矣。朱子于《纲目》书“尊帝母贵人为太后”，又或书“立贵嫔某氏为皇后”，或曰“立婕妤某氏为皇后”，或曰“立婢某氏为后”，盖取法《春秋》讥成风之例。然《春秋》隐其辞而《纲目》直斥本称者，《春秋》乃本国之史，而《纲目》则笔削前代之史，故不同也。